**Eesti Reformierakonna nimekirja programm Jõelähtme vallas 2025+**

**I. Turvaline lapsepõlv** – inimsõbralik ja mõnus elukeskkond hõlmab **turvalist, loovat ning nüüdisaegset keskkonda meie lastele**. See tähendab nii korras koolimaju kui ka piisaval hulgal lasteaiakohti.

Laste ja perede toetuseks tagame jätkuva **lasteaia kohatasu vabastuse** ning uued **lasteaia- ja koolikohad**. Kujundame koolikultuuri, kus **lapsed saaksid areneda omas tempos**, toetame kiusamisvastast tööd ja sotsiaal-emotsionaalse pädevuse arengut.

**II. Turvaline elukeskkond** – elukeskkond peab olema turvaline ja inimsõbralik. Turvalise elukeskkonna hoidmiseks peavad elanikkonnakaitse meetmeid rakendama nii avalik võim kui ka elanikud ise.

**Kriisivalmisoleku** tarvis rajame **koostöös korteriühistutega** valla keskustesse **varjumis- ja evakuatsioonikohti** ning **kortermajadele generaatorvõime**. Puhke- ja looduskeskkonna rikastamiseks **arendame valla puhkealasid** ning **istutame uut kõrghaljastust**. **Kaevandussurve vähendamiseks** räägime koos kogukondadega aktiivselt kaasa maavarade teemaplaneeringu protsessis.

**III. Sotsiaalne turvalisus** – kohaliku omavalitsuse ülesanne on tagada oma elanike sotsiaalne turvalisus. Selleks maksab omavalitsus sotsiaaltoetusi, osutab sotsiaalteenuseid ning rajab sotsiaalse infrastruktuuri ja võrgustiku, et aidata abi vajavaid inimesi.

Elanike tervise parandamiseks avame **uue tervisekeskuse**, toome valda **neljanda perearsti** ja **suurendame sportimisvõimalusi**.

**IV. Valla juhtimine** – valla juhtimine peab olema stabiilne, hooliv ja tegus. Juhime valda ausalt ja avatult, oleme suunatud positiivsele arengule ning pakume elanikele kvaliteetset avalikku teenust. Valla arendamisel lähtume reaalsetest majanduslikest võimalustest, võtmata vallale mittevajalikke ja üle jõu käivaid kohustusi.

Toetame **kogukondade algatusi ja projekte**, **kaasame elanikke** külavanemate eestvedamisel **otsuste tegemisse**.